Document ID: 31987R3462

*****
ΚΑΝΟΝΙΣΜΟΣ (ΕΟΚ) αριθ. 3462/87 ΤΟΥ ΣΥΜΒΟΥΛΙΟΥ
της 17ης Νοεμβρίου 1987
για την τροποποίηση του κανονισμού (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, σύμφωνα με το άρθρο 1 παράγραφος 1 του κανονισμού (ΕΟΚ) αριθ. 2262/84 (3), όπως τροποποιήθηκε τελευταία από τον κανονισμό (ΕΟΚ) αριθ. 3386/86 (4), τα κράτη μέλη παραγωγής οφείλουν να δημιουργούν ειδικούς οργανισμούς στους οποίους ανατίθενται ορισμένοι έλεγχοι και δραστηριότητες στα πλαίσια του καθεστώτος ενίσχυσης στην παραγωγή ελαιολάδου· ότι, σύμφωνα με το άρθρο 1 παράγραφος 5 του εν λόγω κανονισμού, ορισμένα ποσοστά των πραγματικών δαπανών που πραγματοποιούν οι οργανισμοί καλύπτονται από τον γενικό προϋπολογισμό των Ευρωπαϊκών Κοινοτήτων μέχρι ενός καθορισμένου συνολικού ποσού και κατά τη διάρκεια ορισμένης περιόδου·
ότι, λόγω διοικητικών και νομικών προβλημάτων που παρατηρήθηκαν σε ορισμένα κράτη μέλη, δεν κατέστη δυνατό για τα κράτη αυτά να δημιουργήσουν και να θέσουν σε λειτουργία τους οργανισμούς αυτούς μέσα στις προβλεπόμενες προθεσμίες· ότι, για το λόγο αυτό, αυτά τα κράτη μέλη δεν είναι σε θέση να χρησιμοποιήσουν πλήρως τα ανώτατα συνολικά ποσά τα οποία είχαν τεθεί στη διάθεσή τους κατά τη διάρκεια της αρχικής περιόδου κατά την οποία η κοινοτική χρηματοδότηση κάλυπτε κατά 100 % τις δαπάνες τους· ότι, επομένως, αυτή η αρχική περίοδος πρέπει να παραταθεί κατά ένα έτος χωρίς να αυξηθούν τα ανώτατα συνολικά ποσά που ήδη έχουν διατεθεί για τους οργανισμούς αυτούς στα πλαίσια των υφισταμένων κανονιστικών διατάξεων·
ότι, λαμβάνοντας υπόψη τον σπουδαίο ρόλο τον οποίο μπορούν να διαδραματίσουν οι οργανισμοί αυτοί για να εξασφαλίζουν τον γρήγορο και αποδοτικό έλεγχο του καθεστώτος ενίσχυσης στην παραγωγή, είναι αναγκαίο να συνεχιστεί η κάλυψη από τον γενικό προϋπολογισμό των Ευρωπαϊκών Κοινοτήτων του 50 % των πραγματικών δαπανών των οργανισμών σε ορισμένα κράτη μέλη παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 2262/84, η παράγραφος 5 τροποποιείται ως εξής:
1. Το πρώτο και δεύτερο εδάφιο αντικαθίστανται ως εξής:
«Για περίοδο πέντε ετών από την 1η Νοεμβρίου 1984, οι πραγματικές δαπάνες του οργανισμού καλύπτονται από τον γενικό προϋπολογισμό των Ευρωπαϊκών Κοινοτήτων, σε ποσοστό:
- όσον αφορά την Ιταλία, 100 % για τα τρία πρώτα έτη, μέσα στα όρια ενός συνολικού ποσού 14 εκατομμυρίων ECU και 50 % για το τέταρτο και πέμπτο έτος,
- όσον αφορά την Ελλάδα, 100 % για τα τέσσερα πρώτα έτη, μέσα στα όρια ενός συνολικού ποσού 7 εκατομμυρίων ECU και 50 % για το πέμπτο έτος.
Όσον αφορά την Ισπανία και Πορτογαλία, οι πραγματικές δαπάνες του οργανισμού κατά την περίοδο από 1ης Μαρτίου 1986 έως 31 Οκτωβρίου 1989, καλύπτονται κατά 100 % μέσα στα όρια ενός συνολικού ποσού 9,3 εκατομμυρίων ECU για την Ισπανία και 4,7 εκατομμυρίων ECU για την Πορτογαλία.»
2. Το τέταρτο εδάφιο αντικαθίσταται από το ακόλουθο κείμενο:
«Το Συμβούλιο, αποφασίζοντας με ειδική πλειοψηφία βάσει προτάσεως της Επιτροπής, θεσπίζει, πριν από την 1η Ιανουαρίου 1989, τη μέθοδο χρηματοδότησης των εν λόγω δαπανών από την ελαιουργική περίοδο 1989/90.».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 1987.

Labels: 19
2
15
17